ITEL วิ่งแรง 6% ลุ้นกำไร Q1 โตเกิน 15% โบรกชูหุ้นเติบโตสูง!
ITEL วิ่งแรง 6% ราคาแตะ 6.20 บ. ลุ้นกำไรไตรมาส 1/65 โตเกิน 15% ก่อนเร่งตัวขึ้นสูงในครึ่งหลังของปี รับรายได้ Data center เพิ่ม โบรกแนะนำ “ซื้อ” ราคาเป้า 7.10 บ. ชู Growth stock
ITEL วิ่งแรง 6% ราคาแตะ 6.20 บ. ลุ้นกำไรไตรมาส 1/65 โตเกิน 15% ก่อนเร่งตัวขึ้นสูงในครึ่งหลังของปี รับรายได้ Data center เพิ่ม โบรกชูหุ้นเติบโตสูง!
1 เม.ย. 2565

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ล่าสุด ณ เวลา 16:15 น. อยู่ที่ 6.20 บาท บวก 0.35 บาท หรือ 5.98% สูงสุดที่ 6.25 บาท ต่ำสุดที่ 5.90 บาท ด้วยมูลค่าซื้อขาย 161.16 ล้านบาท

โดยบล.ฟินันเซีย ไซรัส ระบุในบทวิเคราะห์ (1 เม.ย.2565) ว่า โดยธรรมชาติแล้วกำไรของ ITEL มักอยู่ในช่วงครึ่งหลังของปี  เนื่องจากธุรกิจติดตั้งโครงข่ายซึ่งสร้างรายได้ประมาณ 40% ของรายได้รวมพึ่งพาการประมูลงานโดยเฉพาะจากภาครัฐ ดังนั้น ผลประกอบการในไตรมาส 1/2565 จึงยังไม่มีพัฒนาการที่น่าตื่นเต้น
ทั้งนี้คาดกำไรสุทธิไตรมาส 1/2565 ที่ 52.9 ล้านบาท เติบโต 15.2% เมื่อเทียบจากปีก่อน จากฐานต่ำในปี 2564 ที่สถานการณ์ COVID-19 รุนแรงกว่าในปัจจุบัน และถือเป็นกำไรที่ค่อนข้างสูงเมื่อเทียบกับไตรมาสแรกของปีก่อนๆ จาก Backlog ที่มีจำนวนสูงราว 3.5 พันล้านบาท แต่ลดลง 43.8% เมื่อเทียบจากไตรมาสก่อน เพราะไตรมาส 4/2564 มีการเร่งส่งมอบงานที่แทบไม่สามารถติดตั้งได้ในช่วง 9 เดือนของปี 2564 ทำให้ฐานรายได้และกำไรไตรมาส 4/2564 สูงกว่าปกติมาก
อย่างไรก็ดีประมาณการกำไรไตรมาส 1/2565 ดังกล่าวอยู่บนสมมติฐานรายได้ 594.4 ล้านบาท ลดลง 41.3% เมื่อเทียบจากไตรมาสก่อน แต่เพิ่มขึ้น 19.6% เมื่อเทียบจากปีก่อน โดย 62.7% เป็นรายได้ประเภท Recurring income จากรายได้ Data service ที่ลูกค้าเดิมใช้งานต่อเนื่องและใช้เพิ่มมากขึ้นตามขนาดของกิจการที่เติบโตขึ้น และรายได้จาก Data center ซึ่งถูกใช้พื้นที่เต็มอยู่แล้ว ทำให้สร้างรายได้ได้ปีละประมาณ 100 ล้านบาท
ส่วนอัตรากำไรขั้นต้นคาดไว้ที่ 22% เพิ่มขึ้นจากไตรมาส 4/2564 ที่ 17.7% เพราะมีส่วนผสมของงานติดตั้งโครงข่ายซึ่งเป็นงานที่มีมาร์จิ้นต่ำกว่างานประเภทอื่นค่อนข้างมาก สำหรับค่าใช้จ่ายในการขายและบริหาร บริษัทควบคุมได้อย่างมีประสิทธิภาพโดยอยู่ที่ระดับ 5% ของรายได้หรือประมาณ 25-30 ล้านบาทต่อไตรมาสมาระยะใหญ่แล้ว
ขณะที่แนวโน้มผลประกอบการจะทยอยเพิ่มขึ้นเป็นลำดับตั้งแต่ไตรมาส 2/2565 หลังเริ่มรับรู้รายได้จาก Blue Solution ซึ่งเป็น System Integrator ที่บริษัทเข้าถือหุ้น 51.0% และ Genesis Data Center (ITEL ถือหุ้น 33.0%) ทยอยได้ลูกค้าใหม่เพิ่มประมาณการกำไรไตรมาส 1/2565 คิดเป็น 15.7% ของกำไรทั้งปีที่คาด ยังคงประมาณการกำไรปี 2565-2566 ที่ 336.1 ล้านบาทและ 444 ล้านบาท เพิ่มขึ้น 34% เมื่อเทียบจากปีก่อน และเพิ่มขึ้น 32.1% เมื่อเทียบจากปีก่อน ตามลำดับ
ทั้งนี้ยังคงราคาเป้าหมาย 7.10 บาท อิง PE ที่ 32 เท่า และ PEG ที่ 1 ราคาหุ้นปัจจุบันมี PE 26.5 เท่า EV/EBITDA ต่ำเพียง 12.4 เท่า ชอบ ITEL ในฐานะที่เป็น Growth stock ปี 2565 จะเห็นพัฒนาการอีกระดับจากความคืบหน้าของ Genesis Data center ที่จะมีการใช้งานเพิ่มมากขึ้น การลงทุนในธุรกิจ SI เสริมความแข็งแกร่งด้าน Hardware และมีแผนลงทุนในธุรกิจ Software ยังคงแนะนำ “ซื้อ”